钦定古今图书集成/明伦汇编/官常典/第354卷 > 姜绾 余濬 孙纮 刘逊
## 钦定古今图书集成/明伦汇编/官常典/第354卷 > 姜绾 余濬 孙纮 刘逊

按《明外史》本传：“绾字玉卿，弋阳人，成化十四年进士。
由景陵知县擢南京御史。弘治初，陈治道十事，又言
午朝宜论大政，毋泛陈细故，皆报闻。南京户部主事
卢锦者，与中官陈祖生有隙，给事中方向，尝因南京
内园火，率同官缪樗等劾文武大臣不职，因及祖生。
无何，雷震孝陵柏，又劾大学士刘吉等十一人，而诋”
祖生益力。祖生衔向切骨。会御史余濬言守备中官
违制垦后湖田，湖为之淤。奏下令锦勘田。时向方监
后湖黄册，祖生遂讦锦、向侵湖田。诏下南京三法司
勘。勘未上，守备中官蒋琮又以芦场事为绾所劾，疏
言：“琮以守备重臣，与小民争利，假公事以饰私情，用
揭帖而抗诏旨，扬言阴中，胁以必从”，其他变乱成法，
厥罪有十：以“内臣侵言官职，罪一；妒害大臣，妄论都
御史秦纮，罪二；怒河闸官失迎候，欲奏罢之，罪三；受
民词，不由通政，罪四；分遣腹心，侵渔国课，罪五；按季
收班匠工银，罪六；擅收用，罢闲都事，罪七；官僚忤意，
辄肆中伤，罪八；妄奏主事周琦，罪欺罔朝廷，罪九；保
举罢黜内臣，窃天子”威柄罪十事，亦下南京三法司。
既复，特遣官覆治以奏。刘吉方憾南御史尝劾己与
琮党合谋，既削锦籍，谪向官，复逮绾及其同官孙纮、
刘逊、金章、纪杰、曹玉、谭肃、徐礼、余濬，给事缪樗赴京
论鞫，皆谪为州判官。其事详《蒋琮传》。绾谪判桂阳，量
移宁国同知，迁庆远知府。讨斩剧贼韦七旋、韦万妙，
其党纠贼数万攻城。绾坚守，檄民兵夹击，破走之。东
兰诸州蛮悉归侵地。总督刘大夏奇其才，荐为右江
兵备副使。思恩知府岑濬逐田州知府岑猛。绾献策
总督潘蕃请讨之。与都指挥金堂合诸路兵大破贼。
思恩平。绾条二府形势，请改设流官比中土。廷议从
之。绾遂引疾还。俄起河南按察使。寻复以疾归，卒于
家。濬，慈谿人。孝宗初，疏请永除纳粟入监令，又劾浙
江镇守中官张庆、广东镇守中官韦眷，因荐王恕堪
内阁，马文升、彭韶、张悦、阮勤、黄孔昭堪吏部。后湖之
勘，自濬启之，濬亦贬平度判官，终知府。纮，字文冕，鄞
人。谪胶州判官，迁广德知州，卒官。纮少贫，佣书市肉
以养母。既通籍，终身不肉食。逊，安福人。谪沣州判官，
迁武冈知州。岷王不检，下逊裁抑之，又欲损其岁禄。
王怒，奏于朝，征下诏狱，贬四川行都司断事，历湖广
副使。刘瑾征贿不得，坐缺军储，被逮。已而释之，再坐
断狱稽延，罚米百石。先是，荣王乞辰州、常德田二千
顷，山场八百里，民舍市廛千馀间，逊与巡抚韩重持
勿予。至是瑾悉予之。部议补逊琼州副使，瑾以其尝
劾中官，勒令致仕。瑾诛，起历福建按察使。章杰等无
他，表见。